Akademický senát

24.06.2019

**Návrh na zmenu účelu použitia dotácie Fondu obnovy z r. 2018**

Predkladá: **prof. Ing. Miroslav Fikar, DrSc.**

 rektor

Vypracovali: **doc. Ing. Monika, Bakošová, PhD.**

 prorektorka

 **prof. Ing. František Uherek, PhD.**

 prorektor

 **Ing. Dušan Faktor. PhD.**

 kvestor

Zdôvodnenie: Zmena účelu použitia finančných prostriedkov schválených Akademickým senátom STU v r. 2018

Návrh uznesenia: Akademický senát STU schvaľuje návrh na zmenu účelu použitia dotácie fondu obnovy z roku 2018 podľa predloženého materiálu.

1. **Úvod**

 Akademický senát STU na svojom rokovaní dňa 16.4.2018 uznesením č. 1/2/2018 schválil Rozpočet STU na rok 2018 – časť rozpis dotácie. V rozpise dotácie na rok 2018 boli Akademickým senátom STU vyčlenené účelovo určené finančné prostriedky z fondu obnovy okrem iného aj na:

1. úpravu priestorov pre Univerzitný technologický inkubátor na FIIT v sume 150.000,-€
2. obnovu vozidlového parku STU v sume 100.000,- €
3. **Univerzitný technologický inkubátor**

 Rozhodnutie AS STU citované v úvode – bod 1) bolo prijaté na základe koncepčného návrhu Vedenia STU premiestniť aktivity UTI z priestorov na Pionierskej 15, ktoré v súčasnosti využíva, do iných vhodných priestorov vo vlastníctve STU. Pôvodný návrh počítal s presťahovaním UTI k 1.6.2018 do priestoru na 6p. budovy FIIT. Toto riešenie sa doposiaľ nepodarilo zrealizovať a potreba opustiť budovu na Pionierskej 15 je vysoko aktuálna.

 Alternatívne priestory, plošne vyhovujúce pre fungovanie UTI, boli vyčlenené v bloku „E“ v budove FEI avšak je potrebná ich adaptácia a rekonštrukcia. Na základe uvedeného dôvodu:

***Akademický senát STU schvaľuje, aby finačné prostriedky vyčlené z dotácie roku 2018 na úpravu priestorov pre Univerzitný technologický inkubátor v sume 150.000,-€ boli rozdelené nasledovne: 100.000,- € na FEI, 30.000,- na FIIT a 20.000,-€ pre UTI na rovnaký účel - úpravu priestorov a presťahovanie Univerzitného technologického inkubátora.***

1. **Výmena osvetlenia a dobudovanie atlet. štadióna CAŠ**

 Finančné prostriedky na účel špecifikovaný v úvode bod 2) sú vedené na zostatkovom účte STU.

***Akademická senát STU schvaľuje zmenu účelu čiastky vo výške 50.000,- €, z prostriedkov z dotácie roku 2018, určenej na obnovu vozidlového parku STU v prospech Účelového zariadenia Centrum akademického športu na realizáciu nasledovných investícií:***

* ***výmena osvetlenia na futbalovom ihrisku v sume 35.000,-€***
* ***dobudovanie atletického štadióna v sume 15.000,-€***

Odôvodnenie:

1. výmena osvetlenia na futbalovom ihrisku

Futbalové ihrisko s umelou trávou je v prevádzke celoročne. V roku 2018 bola realizovaná výmena umelého trávnika a vďaka zvýšenej kvalite sa na ihrisku hrajú zápasy Vysokoškolskej ligy vo futbale, pravidelne sa tu hrávajú ligy v malom futbale, obvodné, okresné a krajské kolá v malom a veľkom futbale, hrávajú u nás tímy z nižších líg svoje víkendové ligové zápasy a v zimnom období je ihrisko plne obsadené na zimnú prípravu mládeže viacerých futbalových klubov. Futbalové ihrisko slíži aj študentom STU.

Súčasné osvetlenie z roku 2008 tvorí 16 svetlometov s príkonom po 2000 W a plánuje sa nahradiť ho 12 LED svietidlami s výkonom po 1550 W. Nové LED osvetlenie by však okrem kvality prinieslo aj výrazné zníženie nákladov na energie. Podľa predbežného prieskumu sú náklady na nové osvetlenie 45.000 €. CAŠ získalo na výmenu osvetlenia dotáciu z ÚV SR v rámci programu Podpora rozvoja športu 2019 vo výške 10.000 €.

1. Dobudovanie atletického štadióna - osadenie novej atletickej klietky

CAŠ získalo darom od Slovenského atletického zväzu novú klietku na vrhačské disciplíny a je potrebné vybudovať betónové základy a osadiť 12 stĺpov na jej uchytenie. Odhadované náklady sú vo výške 15.000,- €. Súčasná atletická klietka je nevyhovujúca z bezpečnostného hľadiska. Nová klietka by určite prilákala do nášho areálu viacero súťaží.

Takto pridelené finančné prostriedky je potrebné použiť do konca kalendárneho roka 2019.